
Trafodwch effaith ymarfer corff rheolaidd yn cysylltu gyda corfforol a agweddau meddyliol.
Os mae ymarfer corff yn cael eu cwblhau yn effeithiol ac aml, mae yna sawl effaith cadarnhaol ar gael ar ein bywydau. Brif ffactorau yn ein bywyd mae ymarfer corff yn effeithio yw’r agwedd gorfforol, feddyliol a cymdeithasol. Mae’r effaith yn gallu cael ei dylanwadu gan sawl ffactor fel hyd, dwysedd, amlder a math o ymarfer mae unigolyn yn cymryd rhan mewn. Yr effaith corfforol yw’r effaith sy’n newid ffactorau yn y corff fel cryfder, dygned cardiofasgiwlar a mas y corff. Disgrifir y ffactorau meddyliol fel y pethau sy’n newid y ffordd mae unigolyn yn meddwl o fewn perfformiad neu hapusrwydd unigolyn trwy ryddhau straen. Effeithir y ffactor cymdeithasol ar y ffactor meddyliol trwy gymdeithasu gydag eraill yn ystod ymarfer sy’n cael effaith iechyd meddwl unigolyn. Yn ystod y traethawd yma byddaf yn trafod yr effeithiau cadarnhaol a negyddol mae ymarfer corff rheolaidd yn gysylltiedig gyda chorfforol ac agweddau meddyliol.
Wrth ymchwilio mae’n bwysig deall beth yw ymarfer corff rheolaidd a sut mae hyn yn gwahaniaethu i grwpiau gwahanol o fewn ein poblogaeth. Yn ôl World Health Organisation [WHO], (2024), ymarfer corff rheolaidd yw, “any bodily movement produced by skeletal muscles that requires energy expenditure”. Mae’r fath o symudiad corfforol yn wahanol i bawb gan fod pawb gyda lefelau egni a symudiad sy’n amrywio. Cyhoeddir Y National Health Service [NHS], (2021-24), canllawiau ymarfer corff rheolaidd i grwpiau o fewn y boblogaeth, sef plant (5-9) a phobl ifanc (10-19), oedolion (20-64) ac yr hen oed (65+). Dylai plant cymryd rhan mewn o leiaf 3 awr y dydd o ymarfer corff trwy chwarae rheolaidd a symud yn ystod y diwrnod. Argymell i bobl ifanc gymryd rhan mewn o leiaf awr o ymarfer aerobig ac ymarferion cryfder i gryfhau eu cyhyrau ac esgyrn. I oedolion mae wedi argymell eu bod nhw yn cymryd rhan mewn ymarfer cryfder 2 waith yr wythnos, 150 munud o weithgaredd dwysedd cymedrol neu 75 munud o weithgaredd dwyster egnïol yr wythnos a rhannu’r ymarfer dros 4/5 dydd yr wythnos. Yn debyg, mae gofyn i’r hen oed cymryd rhan mewn ymarfer ysgafn pob dydd, gweithgareddau cryfder 2 waith yr wythnos a gwneud o leiaf 150 munud o weithgaredd cymedrol dwysedd neu 75 munud o weithgaredd dwyster egnïol os ydych eisoes yn weithgar yr wythnos.
Fel rydym yn deall mae ymarfer corff rheolaidd yn hanfodol er mwyn cadw yn iachus, trwy leihau afiechydon, ac yn heini yn gorfforol. Un o’r prif effeithiau corfforol gwelwn o ymarfer corff rheolaidd yw lleihau'r risg o ddatblygu sawl afiechyd, er enghraifft cancr, clefydau cardiofasgiwlar a strôc. Clefyd y galon isgemig oedd y prif achos o farwolaeth fyd-eang yn 2019 gyda 8.9 miliwn o farwolaethau (WHO, 2019, cited Bayles, 2023). Gwelodd astudiaeth Kraus et al (2019, cited Bayles, 2023) er mwyn lleihau'r risg o ddatblygu clefyd y galon isgemig, strôc isgemig, a methiant y galon pob achos, argymhellir i gyflawni’r canllawiau lleiaf sydd wedi eu rhoi ar gyfer oedolion. Wrth gwblhau’r gofynion ymarfer corff rheolaidd mae unigolyn yn cryfhau eu hiechyd a ffitrwydd cardio anadlol ac cardiofasgiwlar. Mae cryfhau ffactorau ffitrwydd yn y corff fel ein ffitrwydd cardiofasgiwlar trwy fod yn heini yn lleihau risg o farwolaeth gynnar trwy gryfhau esgyrn, i osgoi Osteoporosis, a chyhyrau fel y galon. Esboniwyd gan ymchwil Wen et al (2019, cited Thomson, 2019) fod marwoldeb yn gallu cael eu lleihau gan 4% os mae unigolyn yn cymryd rhan mewn 15 munud ychwanegol o ymarfer cymedrol, dros yr ystod o 15-100 munud o ymarfer corff dyddiol. I bobl hynaf mae’n bwysig i gadw’n heini er mwyn sicrhau symudedd o fewn y cymalau sy’n helpu osgoi cwympo a marwolaeth gynnar. Yn ôl ymchwil Robert et al (2017, cited Langhammer e tal, 2018) mae cadw’n heini o fewn ein blynyddoedd hynaf trwy gymryd rhan mewn ymarfer corff sy’n cynnwys gweithgareddau cydbwysedd am 3 awr yr wythnos, yn lleihau risg o gwympo 21%.  
Brif bwynt gwerthu cymryd rhan mewn ymarfer corff rheolaidd yw mas corff is a lefelau egni cadarnhaol uwch. Datganwyd y Llywodraeth genedlaethol (2024) yn 2022-23 roedd 64% o oedolion (18+) yn Lloegr wedi eu hamcangyfrif ei bod nhw dros bwysau neu’n byw gyda gordewdra ac mae’r canran yma wedi cynyddu dros y blynyddoedd diwethaf. Wrth ymarfer corff mae’n llosgi calorïau wedi eu bwyta ac felly yn gallu helpu cyflawni diffyg calorïau sydd yn y hir tymor yn helpu colli pwysau. Esboniwyd gan Haslam a Wittert (2014) trwy ymchwilio i Heddlu Boston gwelon nhw fod ychydig o wahaniaeth mewn colli pwysau gyda diet yn unig i gymharu â diet ac ymarfer corff. Roedd grŵp a oedd yn bwyta’n iach ac ymarfer corff yn colli pwysau yn barhaus yn y hir tymor ac roedd hyn wedi eu cadarnhau gan astudiaethau eraill. Wrth golli pwysau trwy ymarfer corff mae hyn hefyd yn lleihau risg unigolyn o ddatblygu diabetes math 2 achos fod gormod o fraster wedi storio o gwmpas yr afu a'r cefndedyn ac felly yn achosi problemau cynhyrchu inswlin.
Iechyd meddwl yw “state of mental well-being that enables people to cope with the stresses of life, realize their abilities, learn well and work well, and contribute to their community.” (WHO, 2022). Effeithiwyd ymarfer corff rheolaidd ar iechyd meddwl yn gadarnhaol wrth ryddhau cemegau teiffwnau i’r ymennydd sy’n rhoi teimlad cadarnhaol i unigolyn sy’n hybu hunan-barch unigolyn, helpu gyda ffocws a chwsg gwell sy’n helpu teimlo’n well trwy’r diwrnod. Mae iechyd meddwl cadarnhaol yn cynnwys 2 prif ffactor sef teimlo’n dda a gweithredu’n dda. Datganwyd gan Kessler et al (2005, cited Lam a Riba, 2016) fod o 10% i dros 30% o'r boblogaeth oedolion yn dioddef o anhwylderau hwyliau gydag iselder a phryder ac mae sawl ymchwilydd wedi darganfod fod cymryd rhan mewn ymarfer corff yn gwella nam gwybyddol ysgafn, canolbwyntio, ffocws, a chyflwr hwyliau cyffredinol. Roedd Lapa (2015) wedi gweld yn eu hymchwil fod cymryd rhan ymarfer corff ar lefel uchel yn rhoi lefelau uchel o berthnasoedd cadarnhaol gydag eraill ac felly roedd hyn yn helpu gyda sgôr uchel ar ffactorau eraill iechyd meddwl cadarnhaol. O ganlyniad i hyn, mae’n glir wrth gymryd rhan mewn ymarfer corff rheolaidd mae ein hiechyd meddwl yn cael eu heffeithio gan ein hiechyd cymdeithasol trwy gymdeithasu wrth gymryd rhan mewn ymarfer a gweithio gydag eraill.
Iselder a phryder yw esiampl fach o’r anhwylderau iechyd meddwl sy’n cael eu lleihau a rheoli trwy gymryd rhan mewn ymarfer corff rheolaidd. Ffactorau sy’n rhoi risg o iselder yw iechyd gwael a ffordd o fyw eisteddog ac felly wrth i unigolion ymarfer corff a chadw system imiwnedd mae’n helpu lleihau'r risg o ddatblygu iselder. Er mwyn i ymarfer corff fod yn effeithiol wrth reoli iselder mae’n hanfodol i unigolyn cymryd rhan mewn ymarfer corff o leiaf 3 waith yr wythnos a mwynhau'r gweithgaredd maen nhw’n cymryd rhan mewn (Baron et al, 2016). Yn ystod y pandemig COVID-19 roedd y WHO (2020, cited Jacob e tal, 2020) wedi gweld fod y rheol 2m wedi achosi cynnydd yn y nifer o bobl yn mynd yn fwy pryderus, blin, dan straen, cynhyrfu, ac encilgar. O ganlyniad i hyn, y prif gyngor yn ystod yr amser yma i’r boblogaeth oedd cymryd rhan mewn ymarfer corff rheolaidd fel cerdded yn yr awyr agored neu sesiwn yn y tŷ i dawelu’r ymennydd.
Ar y llaw arall, mae ymarfer corff rheolaidd yn gallu cael effaith negyddol ar agweddau corfforol a meddyliol unigolyn. Datganwyd gan Brown (2017, cited Liguori, 2021) fod cymryd rhan mewn ymarfer corff yn gysylltiedig â risg uwch o anaf cyhyrysgerbydol (MSI) a photensial o broblemau cardiofasgiwlar fel marwolaeth gardiaidd. Cysylltir y risgiau corfforol gyda dwysedd yr ymarfer mae unigolyn yn ymarfer neu natur yr ymarfer ac felly esiampl o hyn yw gorymarfer. Gorymarfer yw hyfforddiant gormodol yn digwydd ar yr un pryd ag adferiad annigonol (Mcmullen a Harrast, 2021) sy’n rhoi canlyniad o afiechyd neu anaf sy’n rhoi stop ar ymarfer corff unigolyn. Hefyd, wrth orymarfer mae hyn yn gallu achosi perfformiad gwael ac felly mae unigolyn yn teimlo’n isel am eu hun ac yn gallu achosi straen o ran pwysau i berfformio’n gwell. Mae Deefrees a Smith (2014) wedi dadlau fod perthnasoedd negyddol a phwysau negyddol yn rhagfynegiad o flinder athletwyr dros dymor cystadlu wrth ystyried straen, cymhelliant a phersonoliaeth. O ganlyniad, wrth i unigolion cymryd rhan mewn ymarfer corff rheolaidd yn gystadleuol mae’n gallu achosi straen yn y hir dymor wrth orfod cyrraedd nodau penodol a pherfformio i’r gorau.
[bookmark: cysill]Ar ôl ymchwilio a thrafod am effaith ymarfer corff rheolaidd yn cysylltu gyda chorfforol ac agweddau meddyliol mae’n glir fod yr effeithiau cadarnhaol yn gorbwyso’r effeithiau negyddol. Un o brif ffactorau a oedd angen ystyried wrth drafod effaith yr ymarfer corff oedd dwysedd yr ymarfer ac amlder achos bod angen i unigolion deall eu cyfyngiadau i osgoi effeithiau negyddol. Yn eu cyfanrwydd roedd ffactorau cadarnhaol corfforol yn lleihau risg o farwolaeth gynnar trwy leihau afiechydon difrifol a chryfhau cymalau pwysig i symud yn effeithiol. Dros y blynyddoedd diwethaf mae iechyd meddwl wedi dod yn fwy pwysig o fewn chwaraeon a gallwn weld fod sawl ffactor cadarnhaol wrth gymryd rhan mewn ymarfer corff rheolaidd wrth helpu tawelu ac ymlacio’r ymennydd. Brif gasgliad o’r drafodaeth yw bod ymarfer corff rheolaidd yn gadarnhaol i unigolyn cymryd rhan mewn sawl gwaith yr wythnos.

